Fælles holdning (EF) nr. 18/2003

fastlagt af Rådet den 6. marts 2003

med henblik på vedtagelse af Europa-Parlamentets og Rådets direktiv 2003/.../EF af...om ændring af direktiv 94/62/EF om emballage og emballageaffald

(2003/C 107 E/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95, stk. 1,

under henvisning til forslag fra Kommissionen(1),

under henvisning til udtalelse fra Det Europæiske Økonomiske og Sociale Udvalg(2),

efter proceduren i traktatens artikel 251(3), og

ud fra følgende betragtninger:

(1) I henhold til direktiv 94/62/EF(4) skal Rådet senest seks måneder inden afslutningen af femårsperioden efter den fastsatte dato for direktivets gennemførelse i national ret opstille de konkrete mål for den efterfølgende femårsperiode.

(2) Definitionen på "emballage" i direktiv 94/62/EF bør i højere grad tydeliggøres, ved at der tilføjes nogle kriterier og et bilag med illustrerende eksempler. For at nå de ambitiøse genanvendelsesmål er det nødvendigt at fremme udvikling af innovative og levedygtige genanvendelsesprocesser som f.eks. kemisk genanvendelse af plast.

(3) Materialespecifikke genanvendelsesmål bør tage hensyn til livscyklusvurderinger og samfundsøkonomiske vurderinger, som har vist tydelige forskelle både i omkostninger og fordele ved genanvendelse af de forskellige emballagematerialer. Dette bør gøre det indre marked for genanvendelse af disse materialer mere kohærent.

(4) Nyttiggørelse og genanvendelse af emballageaffald skal øges yderligere for at mindske miljøbelastningen fra emballageaffald.

(5) Nogle medlemsstater, der på grund af deres særlige situation havde fået tilladelse til at forlænge fristen for opnåelse af nyttiggørelses- og genanvendelsesmålene i direktiv 94/62/EF, bør gives en yderligere, men begrænset udsættelse.

(6) Håndteringen af emballage og emballageaffald gør det nødvendigt, at der i medlemsstaterne indføres retur-, indsamlings- og nyttiggørelsesordninger. Sådanne ordninger skal være åbne for deltagelse af alle interesserede kredse og skal være udformet på en sådan måde, at der i overensstemmelse med traktaten undgås forskelsbehandling af importerede produkter samt handelshindringer og konkurrenceforvridninger, og således at der sikres den størst mulige returnering af emballage og emballageaffald. Alle aktørerne i emballagekæden bør tage deres del af ansvaret for at sikre, at de miljømæssige indvirkninger af emballage og emballageaffald i hele dets livscyklus begrænses mest muligt.

(7) Der er behov for information på fællesskabsplan om mængden af emballage og emballageaffald, herunder affald, der eksporteres med henblik på genanvendelse og nyttiggørelse uden for Fællesskabet, for at gøre det muligt at kontrollere, at dette direktivs mål gennemføres. Dette kræver en harmoniseret indberetningsteknik samt klare retningslinjer for dataleverandørerne.

(8) Kommissionen bør undersøge og aflægge rapport om direktivets gennemførelse og indvirkninger, både på miljøet og det indre marked. Denne rapport skal desuden dække: væsentlige krav, affaldsforebyggende foranstaltninger, en eventuel emballageindikator, affaldsforebyggelsesplaner, genbrug, producentansvar og tungmetaller, og skal om nødvendigt ledsages af forslag til revision.

(9) Medlemsstaterne bør fremme relevant forbrugerinformation og oplysningskampagner.

(10) Genanvendelse kan, ud over at opfylde direktivets miljømål og dets mål med relevans for det indre marked, også indebære ekstra arbejdspladser, som der er blevet færre af i samfundet generelt, og hermed bidrage til at undgå social udstødelse.

(11) Formålet med den foreslåede handling, nemlig at harmonisere de nationale mål for genanvendelse af emballageaffald, under hensyn til de specifikke omstændigheder i de enkelte medlemsstater, og at tydeliggøre definitionerne, kan ikke i tilstrækkelig grad opfyldes af medlemsstaterne og kan derfor bedre på grund af handlingens omfang bedre gennemføres på fællesskabsplan. Fællesskabet kan derfor træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går direktivet ikke ud over, hvad der er nødvendigt for at nå dette mål.

(12) De nødvendige foranstaltninger til gennemførelse af dette direktiv bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(5).

(13) Direktiv 94/62/EF bør ændres i overensstemmelse hermed -

UDSTEDT FØLGENDE DIREKTIV:

Artikel 1

I direktiv 94/62/EF foretages følgende ændringer:

1) Følgende litra føjes til artikel 3, nr. 1):"Definitionen på 'emballage' baseres yderligere på nedenstående kriterier. Punkterne i bilag I illustrerer anvendelsen af disse kriterier.

i) Artikler betragtes som emballage, hvis de lever op til ovennævnte definition uden hensyntagen til andre funktioner, som emballagen også måtte have, medmindre artiklen udgør en integrerende del af et produkt, og alle elementer er bestemt til forbrug eller bortskaffelse sammen.

ii) Artikler, der er udformet og beregnet til at blive påfyldt på salgsstedet, og engangsartikler, der sælges påfyldt, eller som er udformet og beregnet på at blive påfyldt på salgsstedet, betragtes som emballage, forudsat at de opfylder en emballagefunktion.

iii) Emballagekomponenter og hjælpeelementer, der er integreret i emballagen, betragtes som en del af den emballage, de er integreret i. Hjælpeelementer, der er vedhængt produktet direkte eller på anden måde anbragt på produktet, og som opfylder en emballagefunktion, betragtes som emballage, medmindre de udgør en integrerende del af dette produkt, og alle elementer er bestemt til forbrug eller bortskaffelse sammen."

2) Artikel 6 affattes således:

"Artikel 6

Nyttiggørelse og genanvendelse

1. For at efterkomme dette direktivs målsætninger træffer medlemsstaterne de nødvendige foranstaltninger til at nå følgende mål på hele deres område:

a) senest den 30. juni 2001 skal mindst 50 vægtprocent og højst 65 vægtprocent af emballageaffaldet nyttiggøres

b) senest den 31. december 2008 skal mindst 60 vægtprocent af emballageaffaldet nyttiggøres

c) senest den 30. juni 2001 skal mindst 25 vægtprocent og højst 45 vægtprocent af samtlige de emballagematerialer, der indgår i emballageaffaldet, genanvendes med mindst 15 vægtprocent for hvert emballagemateriale

d) senest den 31. december 2008 skal mindst 55 vægtprocent og højst 80 vægtprocent af emballageaffaldet genanvendes

e) senest den 31. december 2008 skal følgende minimumsgenanvendelsesmål for materialer, der indgår i emballageaffaldet, nås:

i) 60 vægtprocent for glas

ii) 60 vægtprocent for papir og pap

iii) 50 vægtprocent for metal

iv) 22,5 vægtprocent for plast, heri medregnes kun materiale, der genanvendes som plast

v) 15 vægtprocent for træ.

2. Eksport af emballageaffald til tredjelande i overensstemmelse med Rådets forordning (EØF) nr. 259/93(6), Rådets forordning (EF) nr. 1420/1999(7) og Kommissionens forordning (EF) nr. 1547/1999(8) regnes kun med i forbindelse med opfyldelsen af forpligtelser og mål i stk. 1, hvis der er solide beviser for, at nyttiggørelsen og/eller genanvendelsen har fundet sted på vilkår, der i det store og hele svarer til de, der fremgår af EF-lovgivningen på dette område.

3. Medlemsstaterne fremmer, hvor det er hensigtsmæssigt, energiudnyttelse, hvor det af miljømæssige og samfundsøkonomiske grunde er at foretrække frem for materialegenanvendelse. Dette kunne gøres ved hjælp af en tilstrækkelig margen mellem de nationale mål for genanvendelse og nyttiggørelse.

4. Medlemsstaterne tilskynder industrien til ved fremstilling af emballage og andre produkter at bruge materialer, der stammer fra genanvendt emballageaffald, hvis dette er hensigtsmæssigt; det kan ske ved at

a) forbedre markedsforholdene af sådanne materialer

b) tage eksisterende bestemmelser, der hindrer sådanne materialers anvendelse, op til fornyet overvejelse.

5. Senest den 31. december 2007 opstiller Europa-Parlamentet og Rådet med kvalificeret flertal på forslag af Kommissionen mål for den tredje femårsperiode 2009-2014 på grundlag af de praktiske erfaringer, medlemsstaterne har gjort ved gennemførelsen af de i stk. 1 fastsatte mål, og resultaterne af forskning og vurderingsteknikker, såsom livscyklusvurdering og samfundsøkonomiske vurderinger.

Denne proces gentages hvert femte år.

6. De foranstaltninger og mål, der er nævnt i stk. 1, offentliggøres af medlemsstaterne og gøres til genstand for en oplysningskampagne, der er rettet mod såvel offentligheden som de økonomiske aktører.

7. Grækenland, Irland og Portugal kan på grund af deres specifikke situation, dvs. henholdsvis et stort antal småøer, den udbredte forekomst af landdistrikter og bjergområder samt det nuværende lave emballageforbrug, beslutte

a) senest den 30. juni 2001 at nå lavere mål end dem, der fastsat i stk. 1, litra a) og c), men de skal nå op på mindst 25 % nyttiggørelse

b) samtidig at forlænge fristen for at nå målene i stk. 1, litra a) og c), dog senest indtil den 31. december 2005

c) at forlænge fristen for at nå målene i stk. 1, litra b), d) og e), indtil et tidspunkt, de finder hensigtsmæssigt, dog senest indtil den 31. december 2012.

8. Kommissionen aflægger snarest muligt og senest den 30. juni 2005 rapport til Europa-Parlamentet og Rådet om dette direktivs gennemførelse og indvirkning på miljøet og om det indre markeds funktion. Rapporten skal tage hensyn til de særlige forhold i hver enkelt medlemsstat. Rapporten skal omhandle følgende

a) en vurdering af, hvor effektivt de væsentlige krav gennemføres

b) yderligere forebyggelsesforanstaltninger med henblik på at begrænse emballagens indvirkning mest muligt uden at dens væsentlige funktioner berøres

c) eventuel udvikling af en emballageindikator til at forenkle og effektivisere forebyggelsen

d) eventuelle affaldsforebyggelsesplaner

e) fremme af genbrug

f) producentansvar, herunder de finansielle aspekter

g) bestræbelser på yderligere at nedsætte og, hvis det er hensigtsmæssigt, i sidste instans udfase tungmetaller i emballage inden 2010.

Rapporten ledsages, i givet fald, af forslag om revision af de relevante bestemmelser i dette direktiv, medmindre sådanne forslag er blevet forelagt på det tidspunkt.

9. Medlemsstater, der allerede har vedtaget eller planlægger at vedtage programmer, der går videre end maksimumsmålene i stk. 1, og som har tilstrækkelig kapacitet til genanvendelse og nyttiggørelse, kan forfølge disse mål med henblik på at nå et højt miljøbeskyttelsesniveau, såfremt de pågældende foranstaltninger hverken giver anledning til forvridninger på det indre marked eller er til hinder for, at andre medlemsstater efterlever dette direktiv. Medlemsstaterne underretter Kommissionen om sådanne foranstaltninger. Kommissionen bekræfter disse foranstaltninger efter sammen med medlemsstaterne at have forvisset sig om, at de er forenelige med ovenstående betragtninger, og at de ikke udgør et vilkårligt middel til diskrimination eller en skjult handelshindring mellem medlemsstaterne."

3) Artikel 8, stk. 2, affattes således:

"2. For at fremme indsamling, genbrug og nyttiggørelse, herunder genanvendelse, angives det på emballagen med henblik på identifikation og klassificering i den berørte industri, hvad emballagematerialet/-materialerne består af, på grundlag af Kommissionens beslutning 97/129/EF(9)."

4) I artikel 13 tilføjes følgende punkt:"Medlemsstaterne forpligter sig desuden til at fremme informations- og bevidstgørelseskampagner for forbrugerne."

5) Artikel 19 affattes således:

"Artikel 19

Tilpasning til den videnskabelige og tekniske udvikling

De ændringer, der er nødvendige for at tilpasse identifikationssystemet (jf. artikel 8, stk. 2, og artikel 10, andet afsnit, sidste led) og skemaerne i relation til databaserne (jf. artikel 12, stk. 3, og bilag III) samt de illustrative eksempler på definitionen af emballage (jf. bilag I) til den videnskabelige og tekniske udvikling, vedtages efter proceduren i artikel 21, stk. 2."

6) Artikel 21 affattes således:

"Artikel 21

Udvalgsprocedure

1. Kommissionen bistås af et udvalg.

2. Når der henvises til dette stykke, anvendes artikel 5 og 7 i afgørelse 1999/468/EF(10), jf. dennes artikel 8.

Perioden i artikel 5, stk. 6, i afgørelse 1999/468/EF fastsættes til tre måneder.

3. Udvalget vedtager selv sin forretningsorden."

7) Bilag I erstattes af vedlagte bilag.

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv inden den...(11). De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på dagen for offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

Udfærdiget i...

På Europa-Parlamentets vegne

Formand

På Rådets vegne

Formand

(1) EFT C 103 E af 30.4.2002, s. 17.

(2) EFT C 221 af 17.9.2002, s. 31.

(3) Europa-Parlamentets udtalelse af 3.9.2002 (endnu ikke offentliggjort i EFT), Rådets fælles holdning af 6. marts 2003 (endnu ikke offentliggjort i EFT) og Europa-Parlamentets afgørelse af...(endnu ikke offentliggjort i EFT).

(4) EFT L 365 af 31.12.1994, s. 10.

(5) EFT L 184 af 17.7.1999, s. 23.

(6) EFT L 30 af 6.2.1993, s. 1. Senest ændret ved Kommissionens forordning (EF) nr. 2557/2001 (EFT L 349 af 31.12.2001, s. 1).

(7) EFT L 166 af 1.7.1999, s. 6. Senest ændret ved Kommissionens forordning (EF) nr. 2243/2001 (EFT L 303 af 20.11.2001, s. 11).

(8) EFT L 185 af 17.7.1999, s. 1. Senest ændret ved forordning (EF) nr. 2243/2001.

(9) EFT L 50 af 20.2.1997, s. 28.

(10) EFT L 184 af 17.7.1999, s. 23.

(11) 18 måneder efter datoen for dette direktivs ikrafttræden.

BILAG

"BILAG I

Illustrative eksempler på kriterium i)

Emballage

Konfektæsker

Cellofan omkring et cd-omslag

Ikke emballage

Urtepotter, der er beregnet til at rumme en plante i hele dennes liv

Værktøjskasser

Teposer

Voksskorper (f.eks. omkring ost)

Pølseskind

Illustrative eksempler på kriterium ii)

Emballage, hvis den er udformet og beregnet til at blive påfyldt på salgsstedet

Papir- eller plastbæreposer

Engangstallerkener og -kopper

Plastfolie

Madpakkeposer

Aluminiumsfolie

Ikke emballage

Rørepind

Engangsbestik

Illustrative eksempler på kriterium iii)

Emballage

Etiketter, der er vedhængt produktet direkte eller på anden måde anbragt på produktet

Del af emballage

Mascarabørste, som er en del af beholderens lukkemekanisme

Selvklæbende etiketter anbragt på en anden emballageartikel

Hæfteklammer

Plastbanderoler

Doseringsanordning, som er en del af lukkemekanismen på en beholder til vaske- og rengøringsmidler."

RÅDETS BEGRUNDELSE

I. INDLEDNING

1. Kommissionen forelagde den 10. december 2001 Rådet et forslag til Europa-Parlamentets og Rådets direktiv om ændring af direktiv 94/62/EF om emballage og emballageaffald.

2. Det Økonomiske og Sociale Udvalg afgav udtalelse den 29. maj 2002.

3. Europa-Parlamentet afgav førstebehandlingsudtalelse den 3. september 2002.

4. Rådet fastlagde sin fælles holdning i overensstemmelse med artikel 251, stk. 2 i traktaten den 6. marts 2003.

II. MÅL

Formålet med direktiv 94/62/EF om emballage og emballageaffald er at harmonisere nationale bestemmelser vedrørende håndtering af emballage og emballageaffald for at forhindre en belastning af såvel alle medlemsstaters som tredjelandes miljø eller for at mindske denne belastning og derved højne den miljømæssige beskyttelse. Formålet med direktiv 94/62/EF er at sikre det indre markeds funktion og undgå handelshindringer samt af forhindre forvridninger og begrænsninger af konkurrencen i Fællesskabet.

Forslaget, som er baseret på EF-traktatens artikel 95, stk. 1, ændrer en del af direktiv 94/62/EF om emballage og emballageaffald. Forslaget er begrænset og ændrer kun målene for nyttiggørelse og genanvendelse af affald i en ny femårsperiode som en opfølgning af de nuværende mål for den første femårsperiode.

Forslaget vil desuden indføre materialespecifikke mål for genanvendelsen af visse emballageaffaldsmaterialer. Der rejses også forslag om at indføre definitioner for mekanisk, kemisk og feedstock genvinding, samt om tilføjelse af et ikke-bindende bilag med fortolkningsretningslinjer, der skal tydeliggøregøre definitionen på "emballage".

Dette begrænsede forslag indeholder ingen bestemmelser vedrørende revision af en række andre af direktivets aspekter såsom forebyggelse eller producentansvar.

III. ANALYSE AF DEN FÆLLES HOLDNING

1. Generelt

Kommissionen har på baggrund af en costbenefit-analyse foreslået den begrænsede revision af direktiv 94/62/EF, der er beskrevet i punkt II ovenfor, og foreslår altså ikke at foretage en bredere revision på nuværende tidspunkt.

Rådet har på nuværende tidspunkt generelt accepteret dette begrænsede tiltag, men fremhæver en række punkter, som det mener bør tages op i den kommende rapport om fremskridtene med gennemførelsen af direktivet og dets indvirkning på miljøet samt det indre markeds funktion. Denne rapport bør kunne danne grundlaget for en bredere revision.

På den baggrund er hovedpunkterne i den fælles holdning - foruden kravene til den ovennævnte rapport og en kommende revision - følgende:

Ifølge Rådet bør definitionen på "emballage", som allerede er fastsat i direktiv 94/62/EF, i fremtiden baseres på yderligere tre kriterier, ledsaget af nogle ikke-bindende illustrative eksempler i et bilag. Disse supplerende kriterier tillige med de ikke-bindende illustrative eksempler vil skulle være medhjælpende til at afgøre, hvad der er emballage, og hvad der ikke er det. Der vil måske blive behov for en teknisk tilpasning af de illustrative eksempler, som kan foretages efter den relevante procedure.

De nye definitioner på genanvendelse, som Kommissionen har foreslået, og hvis formål er at skelne mellem mekanisk, kemisk og feedstock genvinding, blev ikke accepteret, da det anses for at være for tidligt at fastlægge nye definitioner, så længe nyere former for genanvendelse ikke er blevet fuldt udviklet.

Hvad angår revisionen af målene, besluttede Rådet at forhøje minimumsmålet for nyttiggørelse af emballageaffald til 60 % uden et maksimumsmål, som ikke længere skønnes nødvendigt for at sikre det indre markeds funktion. Rådet besluttede desuden at forhøje minimumsmålet for genanvendelse af emballageaffald til 55 % og maksimummålet til 80 %. Det blev også besluttet at fastsætte specifikke minimums- genanvendelsesmål for visse materialer, der indgår i emballageaffald (glas, papir og pap, metaller, plastik, der genanvendes som plastik og træ). I forbindelse med denne forhøjelse af målene blev det besluttet at fastsætte en lidt længere tidsfrist end den, Kommissionen har foreslået, for at medlemsstaterne kan nå de forhøjede mål, nemlig en generel frist til den 31. december 2008 og en særlig frist fire år senere for de tre medlemsstater, der også havde opnået en sådan forlængelse af fristen i henhold til direktiv 94/62/EF.

Rådet accepterede desuden de redaktionelle ændringer i artikel 1, stk. 3, 5 og 7, som ajourfører affattelsen af artikel 8, stk. 2, artikel 19 og artikel 21 i direktiv 94/62/EF, uden at dette ændrer de pågældende bestemmelsers substans.

Kommissionen har godkendt den af Rådet fastlagte fælles holdning.

2. Europa-Parlamentets ændringer

Ved afstemningen på plenarmødet den 3. september 2002 vedtog Europa-Parlamentet 44 ændringer til forslaget.

a) 16 ændringer er blevet indarbejdet i Rådets fælles holdning (7 i artiklerne, 8 i betragtningerne og 1 i det illustrative bilag) enten ordret, delvis eller i substansen:

Ændring 2 er afspejlet i betragtning 2, 4 og 9 i den fælles holdning samt i det generelle mål om yderligere af mindske miljøbelastningen fra emballage ved at forhøje visse mål.

Ændring 6, 11, 16 og 32 er afspejlet i det overordnede mål, der ligger til grund for den fælles holdning, og som specielt kommer til udtryk i betragtning 1, 2, 3 og 9, samt i artikel 1, nr. 1 og stk. 2, og navnlig i affattelsen af artikel 6, nr. 1 og 8. Som forklaret i ovenstående punkt 1 var Rådet indforstået med, at disse spørgsmål, som i det mindste bør tages med i en efterfølgende bredere revision, skal afspejles i artiklen om fastsættelse af kravene til den kommende rapport om fremskridtene med direktivets gennemførelse og indvirkning på miljøet og om det indre markeds funktion.

Ændring 9 er afspejlet i betragtning 10 i den fælles holdning.

Ændring 12, som også dækker substansen i ændring 13, er afspejlet i betragtning 6 i den fælles holdning.

Ændring 14 og 29 er afspejlet i betragtning 7, der understreger behovet for en harmoniseret indberetningsteknik og klare retningslinjer for dataleverandørerne, herunder affald, der eksporteres uden for Fællesskabet. Ændring 23 omhandler samme spørgsmål. Rådet mener ikke, at denne begrænsede revision er det rette sted til at træffe afgørelse om yderligere foranstaltninger, også fordi det kan gøres på grundlag af nuværende regler og det eksisterende grundlag for forbedring af sådanne regler, jf. navnlig beslutning 97/138/EF.

Ændring 21 er afspejlet i artikel 1, stk. 2, i affattelsen af artikel 6, nr. 3.

Ændring 22 består af to dele. Den første er afspejlet i den fælles holdning med det bredere begreb "fremme af markedsføring" uden en begrænsning af anvendelsen af "økonomiske instrumenter" og en tilskyndelse til snarere at "revidere" end direkte at "ophæve" eksisterende bestemmelser af den pågældende art (se affattelsen af artikel 6, nr. 4, i artikel 1, nr. 2). Den anden del, som er knyttet til ændring 4, kunne ikke accepteres af Rådet, jf. nedenstående.

Ændring 30 er afspejlet i artikel 1, nr. 4, i affattelsen af artikel 13.

Ændring 34 er afspejlet i bilag I som et yderligere illustrativt eksempel på kriterium 3.

Ændring 53 og 62 vedrører eksport af emballageaffald og denne eksports forbindelse med dette direktiv. Rådet har i den forbindelse valgt at kræve, at eksport af emballageaffald til tredjelande kun regnes med i forbindelse med opfyldelsen af direktivets forpligtelser og mål, hvis der er solide beviser for, at nyttiggørelsen og/eller genanvendelsen har fundet sted på vilkår, der i det store hele svarer til dem, der fremgår af EF-lovgivningen på dette område (se affattelsen af artikel 6, nr. 2, i artikel 1, nr. 2).

b) De 29 ændringer, der ikke er blevet indarbejdet, kan opdeles som følger:

Ændring 1, 4, 7 og 8 samt anden del af ændring 22 er for brede i denne kontekst i betragtning af såvel den ret omfattende affattelse af ændringerne som den begrænsede revision, som Rådet er rede til at foretage på nuværende tidspunkt.

Ændring 3 kan ikke accepteres, da den udelader de materialespecifikke genanvendelsesmål, som er medtaget i den fælles holdning.

Ændring 5 betragtes som overflødig, da den omhandler en eksisterende generel forpligtelse for Kommissionen.

Ændring 10 og 44 betragtes som værende i strid med eksisterende genanvendelsesforpligtelser i direktivet, da de foreslår at ændre affattelsen, så bestemmelsen bliver frivillig "Medlemsstaterne kan fremme...".

Ændring 19 og 49 er de eneste ændringer, der vedrører tallene for de forskellige mål, og de omfatter kun genanvendelse og udelader maksimumsgenanvendelsesmålet. Rådet er ikke enig i den tilgang, der foreslås i disse ændringer. Ifølge Rådet bør maksimumsgenanvendelsesmålet bevares (af hensyn til det indre marked) sammen med en generelt gennemførlig forhøjelse af minimusgenanvendelsesmålet (af hensyn til miljøet), der tillige ledsages af en tilsvarende forhøjelse af minimumsnyttiggørelsesmålet (af hensyn til miljøet), mens maksimumsnyttiggørelsesmålet vil kunne udelades (da erfaringen viser, at det ikke er nødvendigt af hensyn til det indre marked).

Ændring 20 vil kun have marginal betydning, når det materialespecifikke mål i vægtprocent for de fleste emballagetyper er blevet indført i henhold til den fælles holdning (se affattelsen af artikel 6, nr. 1, litra e), i artikel 1, nr. 2).

Ændring 23 og 54, som ikke er blevet accepteret, vedrører samme spørgsmål som ændring 14 og 29, og begrundelsen er den samme.

Ændring 25 vedrører nationale retur-, indsamlings- og nyttiggørelsesordninger, hvilket ikke betragtes som et relevant spørgsmål i forbindelse med den begrænsede revision, der foretages på nuværende tidspunkt.

Ændring 26 betragtes som enten overflødig eller som et forsøg på at fremhæve visse af medlemsstaternes eksisterende forpligtelser på beskostning af andre. For så vidt ændringen vedrører producentansvar, er begrundelsen den samme som den, der er givet for ændring 6, 11, 16 og 32.

Ændring 31 er irrelevant i denne forbindelse, da adgangen til oplysninger og dokumenter er et tværgående spørgsmål, der er behandlet andetsteds.

Ændring 33, 36, 37, 38, 39, 40 og 47 vedrører de illustrative eksempler i bilaget og betragtes som spørgsmål, der let vil kunne løses i forbindelse med en teknisk tilpasning af direktivet.

Ændring 35 blev ikke accepteret, fordi de supplerende kriterier er opstillet anderledes i den fælles holdning end i Kommissionens forslag, og fordi ordet "uadskillelig" ikke længere er medtaget og derfor ikke behøver en forklaring.

Ændring 41 og 42/rev forekommer ikke helt tydelige, hverken hvad angår hensigten eller den foreslåede bestemmelses gennemførlighed, da de udelader nogle helt bestemte former for emballageaffald fra enhver forpligtelse i henhold til direktivet uden nogen begrundelse. Den indsats, det vil kræve at gennemføre den foreslåede bestemmelse forekommer uforholdsmæssig stor i forhold til den (uklare) hensigt.

Ændring 43 forekommer overflødig, da den af Kommissionen foreslåede definition ikke er blevet bevaret.

Ændring 45 forlænger den generelle frist for gennemførelsen af de reviderede mål med seks måneder og sætter den endelige frist til kalenderårets udgang. Rådet kan tilslutte sig princippet om kalenderårets udgang og finder også en begrænset forlængelse relevant, men denne bør være noget længere end foreslået i ændringen.

IV. KONKLUSION

Ifølge Rådet tager den fælles holdning i vid udstrækning, og når det er muligt, hensyn til Europa-Parlamentets førstebehandlingsudtalelse, idet der kun er tale om en begrænset revision med en fornuftig forhøjelse af visse mål indtil videre kombineret med krav med henblik på en senere bredere revision. Rådets fælles holdning udgør en afbalanceret løsning i form af en målrettet ændring af direktivet, der sigter på at sikre, at de nye mål giver en miljømæssig gevinst, samtidig med at der stilles praktisk gennemførlige krav til industrien, og de nødvendige garantier for det indre marked på dette område bevares.